FC Spartak Trnava sa v tomto neľahkom období rozhodol podporiť amatérsky futbal, možnosťou získať hráča bez odstupného. V rámci aktuálneho prestupového obdobia ponúka klub všetkým okolitým klubom (s výnimkou klubov prvej a druhej ligy a seniorskej tretej ligy) možnosť požiadať do 15. júla o prestup hráča (mládežníka aj seniora), ktorý je kmeňovým hráčom FC Spartak Trnava a doteraz bol v ich klube na hosťovaní. V žiadosti o transfer môžu zadať odstupné 0,- eur, Spartak nebude požadovať žiadnu čiastku. Predtým však zástupcov okolitých klubov prosíme, aby najprv v prípade mládežníka kontaktovali sekciu mládeže 0908118531. V prípade, že ide o hráča pôsobiaceho v seniorskom futbale, kontaktujte Michala Marona 0911638321.
Ak pôjde o opačný transfer, kedy talentovaný mládežnícky hráč z okolia bude prestupovať do FC Spartak Trnava, podporíme tento klub okrem transferovej čiastky aj pomôckami a možnosťou zapojiť sa do projektu Štadión deťom, v rámci vyprevádzania hráčov "A" tímu vo fortunaligovom zápase na ŠAM-e s polčasovým zápasom priamo na ploche štadióna. Tiež sme otvorení akejkoľvek spolupráci v rámci bezplatného vzdelávania mládežníckych trénerov okolitých klubov v tréningovej metóde Coerver Coaching.